ଭୁବନେଶ୍ବର, ମଇ ୯ (ଓଡିଶା ଡଟ କମ) ନ୍ୟାସନାଲ ଆଲୁମିନିୟମ କମ୍ପାନୀ (ନାଲକୋ)ରୁ କେନ୍ଦ୍ର ସରକାର ପୁଞ୍ଜି ପ୍ରତ୍ୟାହାର ଯୋଜନା କରୁଥିବାରୁ ଏହି ପ୍ରସ୍ତାବର ପୁନର୍ବିଚାର ପାଇଁ ବିଜୁ ଜନତା ଦଳର ସାଂସଦ ମାନେ କେନ୍ଦ୍ର ଇସ୍ପାତ ଓ ଖଣି ମନ୍ତ୍ରୀ ନରେନ୍ଦ୍ର ସିଂହ ତୋମରଙ୍କୁ ଦିଲ୍ଲୀରେ ଭେଟି ଦାବି କରିଛନ୍ତି ।
ପାର୍ଟିର ୨୩ ଜଣ ଯାକ ସାଂସଦ ଏ ସଂକ୍ରାନ୍ତୀୟ ଏକ ସ୍ମାରକ ପାତ୍ର ମଧ୍ୟ ତୋମାରଙ୍କୁ ଶୁକ୍ରବାର ଦେଇଥିବା ପାର୍ଟି ର ଜଣେ ବରିଷ୍ଠ ନେତା ଓଡିଶା ଡଟ୍ କମ୍ କୁ କହିଛନ୍ତି ।
ନରେନ୍ଦ୍ର ମୋଦୀଙ୍କ ନେତୃତ୍ବାଧୀନ କେନ୍ଦ୍ର ସରକାର ନିକଟରେ ନାଲକୋରୁ ଦଶ ପ୍ରତିଶତ ପୁଞ୍ଜି ପ୍ରତ୍ୟାହାର କରିବାପାଇଁ ନିଷ୍ପତ୍ତି ନେଇଥିଲେ । ପୂର୍ବ ୟୁପିଏ ଓ ଏନଡିଏ ସରକାରଙ୍କ ସମୟରେ ହୋଇଥିବା ନାଲକୋର ଘରୋଇକରଣ ଉଦ୍ୟମକୁ ବିଜୁ ଜନତା ଦଳ ତୀବ୍ର ବିରୋଧ କରିଥିଲା ।
ବିଜେଡି ସାଂସଦଙ୍କ ଠାରୁ ସ୍ମାରକପତ୍ର ଗ୍ରହଣ କରିବା ପରେ ତୋମାର କହିଛନ୍ତି ସେ ଏ ସଂକ୍ରାନ୍ତରେ ଚୁଡାନ୍ତ ନିଷ୍ପତ୍ତି ନେବା ପୂର୍ବରୁ ବିଚାର ଆଲୋଚନା କରିବେ । ଭୁବନେଶ୍ବର ରେ ମୁଖ୍ୟ କାର୍ଯ୍ୟ।ଲୟ ଥିବା ନାଲକୋ ହେଉଛି ଦେଶର ତୃତୀୟ ସର୍ବ ବୃହତ ଆଲୁମିନିୟମ ଉତ୍ପାଦନକାରୀ ।
ଭୁବନେଶ୍ୱର, ଏପ୍ରିଲ ୧ (ଓଡିଶା ଡଟ କମ) ନ୍ୟାସନାଲ୍ ଆଲୁମିନିୟମ କମ୍ପାନୀ ଲିଃ (ନାଲକୋ)ର ପ୍ରକଳ୍ପ ଓ ବୈଷୟିକ ବିଭାଗ ନିର୍ଦ୍ଦେଶକ ନିହାର ରଞ୍ଜନ ମହାନ୍ତି ଶୁକ୍ରବାର କମ୍ପାନୀର ନୂତନ ଅଧ୍ୟକ୍ଷ ଓ ପରିଚାଳନା ନିର୍ଦ୍ଦେଶକ ଭାବେ ଆଜି ଅତିରିକ୍ତ ଦାୟିତ୍ୱ ଗ୍ରହଣ କରିଛନ୍ତି ।
ଅଂଶୁମାନ ଦାସ ଗୁରୁବାର ନାଲକୋର ଅଧ୍ୟକ୍ଷ ତଥା ପରିଚାଳନା ନିର୍ଦ୍ଦେଶକ ପଦବୀରୁ ଅବସର ନେବା ପରେ ଶ୍ରୀ ମହାନ୍ତି ଏହି ଅତିରିକ୍ତ ଦାୟିତ୍ୱ ଗ୍ରହଣ କରିଛନ୍ତି ।
୧୯୮୦ ମସିହାରେ ଶ୍ରୀ ମହାନ୍ତି ସମ୍ବଲପୁର ବିଶ୍ୱବିଦ୍ୟାଳୟରୁ ଶ୍ରେଷ୍ଠ ଗ୍ରାଜୁଏଟ ଭାବେ ଏନ୍ ଆଇ ଟି ରାଉରକେଲାରୁ ମେକାନିକାଲ ଇଞ୍ଜିନିୟରିଂ ଡିଗ୍ରୀ ହାସଲ କରିବାପରେ ତାଙ୍କର ଚାକିରୀ ଜୀବନ ପ୍ରଥମେ ଲାର୍ସେନ୍ ଆଣ୍ଡ ଟୁ୍ୟବ୍ରୋ କମ୍ପାନୀରୁ ଆରମ୍ଭ କରିଥିଲେ ।
ଡିସେମ୍ବର, ୧୯୮୬ ରେ ନାଲକୋରେ ଯୋଗଦେବା ପୂର୍ବରୁ ସେ ବାଲକୋ ରେ ମଧ୍ୟ କାର୍ଯ୍ୟ କରିଥିଲେ । ନାଲକୋର ଅନୁଗୁଳସ୍ଥିତ ସ୍ମେଲ୍ଟର ପ୍ଲାଣ୍ଟ ଏବଂ ଭୁବନେଶ୍ୱର ସ୍ଥିତ ମୁଖ୍ୟ କାର୍ଯ୍ୟାଳୟରେ ସେ ବିଭିନ୍ନ ପଦବୀରେ କାର୍ଯ୍ୟ କରିଛନ୍ତି ।
କମ୍ପାନୀର ନୂତନ ଯୋଜନା ଚୟନ ଓ କାର୍ଯ୍ୟକାରୀ କରିବାରେ ଶ୍ରୀ ମହାନ୍ତିଙ୍କର ବହୁ ଅବଦାନ ରହିଛି । ସେଥି ମଧ୍ୟରେ ଆନ୍ଧ୍ର ପ୍ରଦେଶର ଗଣ୍ଡିକୋଟା ଓ ରାଜସ୍ଥାନର ଜୟସାଲ୍ମେର୍ ଠାରେ ପବନଚାଳିତ ବିଦ୍ୟୁତ ଶକ୍ତି ପ୍ରକଳ୍ପ ପ୍ରତିଷ୍ଠା କାର୍ଯ୍ୟ ଅନ୍ୟତମ ।
ଆଲୁମିନିୟମ ଶିଳ୍ପ କ୍ଷେତ୍ରରେ ତାଙ୍କର ୩୩ ବର୍ଷରୁ ଉର୍ଦ୍ଧ ଅଭିଜ୍ଞତା ରହିଛି । ଶ୍ରୀ ମହାନ୍ତି ତାଙ୍କର କୃତିତ୍ୱ ପାଇଁ ବହୁ ପୁରସ୍କାର ମଧ୍ୟ ଲାଭ କରିଛନ୍ତି ।
ଭୁବନେଶ୍ବର, ମଇ ୧ (ଓଡିଶା ଡଟ କମ) ବିଭିନ୍ନ ଆଳ ଦେଖାଇ ଜଣେ ସୂଚନା ଅଧିକାର କର୍ମୀଙ୍କୁ ଦୁର୍ନୀତି ସମ୍ପର୍କିତ ତଥ୍ୟ ଦେବାକୁ ମନା କରିବାରୁ ଜାତୀୟ ସୂଚନା କମିଶନ ଭୂବନେଶ୍ବରରେ ଥିବା ନେସନଲ ଆଲୁମିନିଅମ କମ୍ପାନୀ ବା (ନାଲକୋ) କତ୍ତୃପକ୍ଷଙ୍କୁ ଭର୍ତ୍ସନା କରିଛନ୍ତି ।
କମ୍ପାନୀର ଅଧ୍ୟକ୍ଷ ଓ ନିର୍ଦ୍ଦେଶକଙ୍କ ବିରୁଦ୍ଧରେ ଗତ ପାଞ୍ଚ ବର୍ଷ ମଧ୍ୟରେ ଦୁର୍ନୀତି ସମ୍ପର୍କିତ କେତେ ମାମଲା ରୁଜୁ ହୋଇଛି ତାହା ଜାଣିବା ପାଇଁ ସୂଚନା ଅଧିକାର କର୍ମୀ ଶ୍ରୀ ଅଖଣ୍ଡ ନାଲକୋର ମୁଖ୍ୟ ଭିଜିଲେନସ ଅଫିସରଙ୍କୁ ସୂଚନା ଅଧିକାର ଆଇନ ବଳରେ ତିନି ଅକ୍ଟୋବର ୨୦୧୩ରେ ତଥ୍ୟ ମାଗିଥିଲେ ।
ନାଲକୋର ସମ୍ପୃକ୍ତ ଅଧିକାରୀ ଏହି ତଥ୍ୟ ଦେବାପାଇଁ ମନା କରିଦେଇଥିଲେ । ସେ ଦର୍ଶାଇଥିଲେ ଯେ ଏଭଳି କୌଣସି ରେକର୍ଡ ରଖା ଯାଉ ନାହିଁ । ଏଭଳି ତଥ୍ୟ ସଂଗ୍ରହ ପାଇଁ କମ୍ପାନୀକୁ ନିଜର ଆଭ୍ୟନ୍ତରୀଣ ସମ୍ବଳର ବିନିଯୋଗ କରିବାକୁ ପଡିବ ବୋଲି ସେ ନିଜ ଉତ୍ତରରେ କହିଥିଲେ ।
ଅଖଣ୍ଡ ଏହା ବିରୁଦ୍ଧରେ ପୁନଃ ଆବେଦନ କରି ନିରାଶ ହେବା ପରେ ସୂଚନା କମିଶନଙ୍କ ଦ୍ବାରସ୍ଥ ହୋଇଥିଲେ । ସୂଚନା କମିଶନ ନାଲକୋ ରଖୁଥିବା ରେକର୍ଡ ସମ୍ପର୍କରେ ଜାଣିବାକୁ ଚାହିଁବାରୁ ମୁଖ୍ୟ ଭିଜିଲେନସ ଅଫିସର ଜଣାଇଥିଲେ ଯେ ଏକ ରେଜିଷ୍ଟାରରେ କ୍ରମାନ୍ବୟ ଭାବେ ଅଭିଯୋଗ ଗୁଡିକ ଲିପିବଦ୍ଧ କରାଯାଉଛି ଓ ଅଭିଯୋଗର ସାରାଂଶ ଲେଖା ଯାଉଛି ।
ଏହାର ଉତ୍ତରରେ କମିଶନ ପଚାରିଥିଲେ ଯେ ପ୍ରତିମାସ ଏଭଳି କେତେ ଅଭିଯୋଗ ଲିପିବଦ୍ଧ କରାଯାଉଛି । ଅଧିକାରୀ ଏହାର ଉତ୍ତରରେ ଅଭିଯୋଗର ସଂଖ୍ୟା ଆଠ ରୁ ଦଶ ବୋଲି କହିଥିଲେ ।
ସୂଚନା ଅଧିକାର ଆଇନର ଧାରା ୭ (୯) ଏହି କ୍ଷେତ୍ରରେ ଲାଗୁ ହେଉନାହିଁ ଦର୍ଶାଇ କମିଶନ ମାମଲାର ବିଚାର କରି ନାଲକୋର ସମ୍ପୃକ୍ତ କତ୍ତୃପକ୍ଷଙ୍କୁ ଦୁଇ ସପ୍ତାହ ମଧ୍ୟରେ ମଗା ଯାଇଥିବା ତଥ୍ୟ ଶ୍ରୀ ଅଖଣ୍ଡଙ୍କୁ ଦେବାପାଇଁ ନିର୍ଦ୍ଦେଶ ଦେଇଛନ୍ତି ।
ଭୁବନେଶ୍ୱର, ଏପ୍ରିଲ ୨୭ (ଓଡିଶା ଡଟ କମ) କେନ୍ଦ୍ର ସରକାରଙ୍କ ଖଣି ମନ୍ତ୍ରଣାଳୟ ଅଧିନସ୍ଥ ନ୍ୟାସନାଲ୍ ଆଲୁମିନିୟମ୍ କମ୍ପାନୀ ଲିମିଟେଡ୍ (ନାଲ୍କୋ) ପକ୍ଷରୁ ୨୦୧୪-୧୫ ଆର୍ଥିକ ବର୍ଷ ପାଇଁ ପ୍ରତ୍ୟେକ ୫ ଟଙ୍କା ମୂଲ୍ୟ ବିଶିଷ୍ଟ ଶେୟାର୍ ପ୍ରତି ୧.୨୫ ଟଙ୍କା ହାରରେ ୩୨୨.୧୬ କୋଟି ଟଙ୍କା ଡିଭିଡେଣ୍ଡ ପ୍ରଦାନ କରାଯିବା ବିଷୟ ଷୋଷଣା କରାଯାଇଛି ।
ଏହା କମ୍ପାନୀର ୧୨୮୮.୬୨ କୋଟି ଟଙ୍କା ମୂଲ୍ୟର ପେଡ୍-ଅପ୍ ଇକ୍ୱିଟୀ କ୍ୟାପିଟାଲ୍ର ୨୫ ପ୍ରତିଶତ ଅଟେ । ସୋମବାର ନୂଆଦିଲ୍ଲୀଠାରେ ୨୬୦.୭୨ କୋଟି ଟଙ୍କା (ଡିଭିଡେଣ୍ଡର ୮୦.୯୩ ପ୍ରତିଶତ ଭାଗ) ମୂଲ୍ୟର ଏହି ଡିଭିଡେଣ୍ଡ୍, ଚେକ୍ ମାଧ୍ୟମରେ କେନ୍ଦ୍ର ଇସ୍ପାତ ଓ ଖଣି ରାଷ୍ଟ୍ର ରାଜ୍ୟ ମନ୍ତ୍ରୀ ଶ୍ରୀ ନରେନ୍ଦ୍ର ସିଂ ତୋମାରଙ୍କୁ ନାଲ୍କୋର ଅଧ୍ୟକ୍ଷ ତଥା ପରିଚାଳନା ନିର୍ଦ୍ଦେଶକ ଶ୍ରୀ ଅଂଶୁମାନ ଦାସ ପ୍ରଦାନ କରିଥିଲେ ।
୨୦୧୪-୧୫ ମସିହାରେ ପ୍ରଦାନ କରାଯାଉଥିବା ୩୨୨.୧୫ କୋଟି ଟଙ୍କାର ଡିଭିଡେଣ୍ଡ୍, ୨୦୦୬-୦୭ ମସିହାରେ ପ୍ରଦତ୍ତ ସର୍ବାଧିକ ମଧ୍ୟବର୍ତ୍ତୀକାଳୀନ ଡିଭିଡେଣ୍ଡ ଅଟେ । ଏହି ଅବସରରେ, ଖଣି ମନ୍ତ୍ରଣାଳୟର ସଚିବ, ଡକ୍ଟର୍ ଅନୁପ କେ. ପୁଜାରୀ, ଅତିରିକ୍ତ ସଚିବ ଶ୍ରୀ ଆର୍. ଶ୍ରୀଧରନ, ଯୁଗ୍ମ ସଚିବ ଶ୍ରୀ ଅରୁଣ କୁମାର ଓ ଡକ୍ଟର୍ ନିରଞ୍ଜନ କୁମାର ସିଂ ଏବଂ ନାଲ୍କୋର ସମସ୍ତ ନିର୍ଦ୍ଦେଶକ ବୃନ୍ଦ ଉପସ୍ଥିତ ଥିଲେ ।
୧୯୮୭ ମସିହାରେ ବ୍ୟବସାୟିକ କାର୍ଯ୍ୟ ଆରମ୍ଭ କରିଥିବା ନାଲକୋ, ୧୯୯୨ ମସିହା ପର ଠାରୁ ପ୍ରତି ଆର୍ଥିକ ବର୍ଷରେ ଡିଭିଡେଣ୍ଡ୍ ପ୍ରଦାନ କରିଆସୁଛି । ୨୦୧୩-୧୪ ଆର୍ଥିକ ବର୍ଷରେ କମ୍ପାନୀ ମୋଟ ୩୮୬.୫୯ କୋଟି ଟଙ୍କାର ଡ଼ିଭିଡ଼େଣ୍ଡ ଘୋଷଣା କରିଥିଲା ।
ନାଲକୋ ଏ ଯାବତ୍ ସମୁଦାୟ ୫୨୨୮ କୋଟି ଟଙ୍କା ଡ଼ିଭିଡ଼େଣ୍ଡ ଆକାରରେ ପ୍ରଦାନ କରିଛି, ସେଥି ମଧ୍ୟରୁ ୪୯୯୫ କୋଟି ଟଙ୍କା କେନ୍ଦ୍ର ସରକାରଙ୍କୁ ପ୍ରଦାନ କରାଯାଇଛି ।
ଭୁବନେଶ୍ୱର, ୨୪ ଏପ୍ରିଲ (ଓଡିଶା ଡଟ କମ) ନାଲକୋ ପକ୍ଷରୁ ଏପ୍ରିଲ୍ ୨୨ ଓ ୨୩ ତାରିଖରେ ଭୁବନେଶ୍ୱର ସ୍ଥିତ ନାଲକୋ ନଗର ପରିସରରେ ଅନୁଷ୍ଠିତ ବିଂଶତମ ଅଲ୍ ଓଡ଼ିଶା କ୍ୱାଲିଟୀ ସର୍କଲ୍ ସମାବେଶ ରେ ଏନ୍ଟିପିସି, ଟିଏସ୍ଟିପିଏସ୍-କଣିହାଁ ର 'କେମ୍ସ୍ପିରିଟ୍' କ୍ୱାଲିଟୀ ସର୍କଲ୍କୁ ନାଲକୋ ଟ୍ରଫୀ ଓ ସ୍ବର୍ଣ୍ଣ ପ୍ଲାକ୍ ମିଳିଛି ।
ଓଡ଼ିଶାରେ କ୍ୱାଲିଟୀ ସର୍କଲ୍ ଆନ୍ଦୋଳନର ପ୍ରଚାର ଓ ପ୍ରସାର ନିମନ୍ତେ ତଥା ରାଜ୍ୟର ଶ୍ରେଷ୍ଠ କ୍ୱାଲିଟୀ ସର୍କଲ୍ ଓ ଟିପିଏମ୍ ସର୍କଲ୍ଗୁଡିକୁ ଉତ୍ସାହିତ କରିବା ଉଦ୍ଦେଶ୍ୟରେ ୧୯୯୬ ମସିହା ଠାରୁ ନାଲକୋ ଏହି ସମାବେଶର ଆୟୋଜନ କରିଆସୁଛି । ଉଦ୍ଯାପନ ଅବସରରେ, ନାଲକୋ ଅଧ୍ୟକ୍ଷ ତଥା ପରିଚାଳନା ନିର୍ଦ୍ଦେଶକ ଅଂଶୁମାନ ଦାସ ମୁଖ୍ୟ ଅତିଥି ଭାବେ ଯୋଗ ଦେଇ ବିଜେତା ଦଳଙ୍କୁ ପୁରସ୍କାର ପ୍ରଦାନ କରିଥିଲେ ।
ନିଜର ଅଭିଭାଷଣରେ ସେ କ୍ୱାଲିଟୀ ସର୍କଲ୍ ଆନ୍ଦୋଳନକୁ ରାଜ୍ୟବ୍ୟାପୀ ପ୍ରସାରିତ କରିବା ଉପରେ ଗୁରୁତ୍ୱ ପ୍ରଦାନ କରିଥିଲେ । ଆଇଆଇଟି, ଭୁବନେଶ୍ୱର ପ୍ରଫେସର୍ ଡକ୍ଟର୍ ସଦାନନ୍ଦ ସାହୁ ଏହି ଅବସରରେ ଉଦ୍ବୋଧନ ଦେଇ କ୍ୱାଲିଟୀ ସର୍କଲ୍ ଆନ୍ଦୋଳନକୁ ତ୍ୱରାନ୍ୱିତ କରିବାରେ ନାଲକୋର ଭୂମିକାକୁ ପ୍ରଶଂସା କରିଥିଲେ ।
ଏହି ସମାବେଶରେ, ନାଲକୋ ଟ୍ରଫୀ ଓ ସ୍ବର୍ଣ୍ଣ ପ୍ଲାକ୍ ଏନ୍ଟିପିସି, ଟିଏସ୍ଟିପିଏସ୍-କଣିହାଁ ର 'କେମ୍ସ୍ପିରିଟ୍' କ୍ୱାଲିଟୀ ସର୍କଲ୍କୁ ପ୍ରଦାନ କରାଯାଇଥିବା ବେଳେ ଓସିଏଲ୍ ଇଣ୍ଡିଆର 'ସଙ୍କଳ୍ପ' କ୍ୱାଲିଟୀ ସର୍କଲ ରନର୍ ଅପ୍ ପୁରସ୍କାର ଓ ରୌପ୍ୟ ପ୍ଲାକ୍ ଲାଭ କରିଥିଲା ।
ଟିପିଏମ୍ ସର୍କଲ୍ଗୁଡିକ ମଧ୍ୟରେ ଟାଟା ଷ୍ଟିଲ୍, ଯୋଡ଼ାର 'ଏମ୍-ଅନ୍ବ୍ରାକୋ' ବିଜେତା ଆଖ୍ୟା ଲାଭ କରିଥିବା ବେଳେ ବାଳଗୋପାଳପୁରସ୍ଥିତ ବାଲେଶ୍ୱର ଆଲଏଜ୍ର 'ୟୁରେକା' ରନର୍ ଅପ୍ ହୋଇ ରୌପ୍ୟ ପ୍ଲାକ୍ ଲାଭ କରିଥିଲା ।
ଶ୍ରେଷ୍ଠ ପ୍ରଦର୍ଶନ ନିମନ୍ତେ ଟାଟା ସ୍ପଞ୍ଜ ଆଇରନ୍ରର ଟିପିଏମ୍ ସର୍କଲ୍ 'ସମ୍ଭବ'; ନାଲକୋର କ୍ୱାଲିଟୀ ସର୍କଲ୍ 'ସୀନର୍ଜୀ, ରାଉରକେଲା ଷ୍ଟିଲ୍ ପ୍ଳାଣ୍ଟର କ୍ୱାଲିଟୀ ସର୍କଲ୍ 'ସଞ୍ଜୀବନୀ' ଏବଂ ହିନ୍ଦୁସ୍ତାନ ଏରୋନଟିକ୍ସ ଲିମିଟେଡ୍ର କ୍ୱାଲିଟୀ ସର୍କଲ୍ 'କୁ୍ୟସି-୦୧' କୁ ପୁରସ୍କୃତ କରାଯାଇଥିଲା ।
ଶ୍ରେଷ୍ଠ ବିଶ୍ଲେଷଣ, ଶ୍ରେଷ୍ଠ ପ୍ରକ୍ରିୟା, ଶ୍ରେଷ୍ଠ ପ୍ରଭାବଶୀଳତା ଓ ଫଳାଫଳ, ଶ୍ରେଷ୍ଠ ଶିକ୍ଷଣୀୟ ଅନୁଭୂତି ଏବଂ ଶ୍ରେଷ୍ଠ ଦଳଗତ ଉପସ୍ଥାପନା ନିମନ୍ତେ ଯଥା କ୍ରମେ ତାଳଚେର ସ୍ଥିତ ଏନ୍ଟିପିସି-ଟିଟିପିଏସ୍ର 'ପ୍ରୟାସ', ନାଲକୋ-ସିପିପିର 'ସାରଥୀ', ସେସା ଷ୍ଟର୍ଲାଇଟ୍ର 'ଆଭେଞ୍ଜର୍ସ', ଟିଆର୍ଏଲ୍ କ୍ରୋସାକି ରିଫ୍ରାକ୍ଟରିଜ୍ର 'ଫ୍ଲୋରେନ୍ସ ନାଇଟିଙ୍ଗଲ୍' ଏବଂ କଣିହାଁ ସ୍ଥିତ ଏନ୍ଟିପିସି-ଟିଏସ୍ଟିପିଏସ୍ର 'ଲକ୍ଷ୍ମୀ' ପୁରସ୍କାର ହାସଲ କରିଥିଲେ ।
ପୂର୍ବରୁ, ନାଲକୋର ନିର୍ଦେଶକ (ପି ଆଣ୍ଡ ଟି) ଏନ୍.ଆର୍. ମହାନ୍ତି ଏହି କାର୍ଯ୍ୟକ୍ରମର ଉଦ୍ଘାଟନ କରିଥିଲେ । ଏହି କାର୍ଯ୍ୟକ୍ରମରେ ସମୂଦାୟ ୧୬ଟି ଅନୁଷ୍ଠାନରୁ ୨୬ଟି କ୍ୱାଲିଟୀ ସର୍କଲ୍ ଓ ୫ଟି ଟିଟପଏମ୍ ସର୍କଲ୍ ଅଂଶଗ୍ରହଣ କରିଥିଲେ ।
ଉଦ୍ଘାଟନ ଅବସରରେ, ନିର୍ଦେଶକ (ମାନବସମ୍ବଳ) ଶ୍ରୀ ଏସ୍.ସି. ପାଢୀ, ନିର୍ଦେଶକ (ଅର୍ଥ) ଶ୍ରୀ କେ.ସି. ସାମଲ, ନିର୍ଦେଶକ(ବାଣିଜ୍ୟ) ଶ୍ରୀମତୀ ସୋମା ମଣ୍ଡଳ, ନିର୍ଦେଶକ ଭି. ବାଳସୁବ୍ରମଣ୍ୟମ ଏବଂ କାର୍ଯ୍ୟନିର୍ବାହୀ ନିର୍ଦେଶକ (ଉତ୍ପାଦନ) ଏସ୍.କେ. ରାୟ ପ୍ରମୁଖ ସମ୍ମାନିତ ଅତିଥି ଭାବେ ଉପସ୍ଥିତ ଥିଲେ ।
ଉଦ୍ଯାପନ ଅବସରରେ, ନାଲକୋର ନିର୍ଦେଶକ (ମାନବସମ୍ବଳ) ଏସ୍.ସି. ପାଢୀ, ନିର୍ଦେଶକ (ବାଣିଜ୍ୟ) ସୋମା ମଣ୍ଡଳ, ନିର୍ଦେଶକ( ଉତ୍ପାଦନ ) ଭି. ବାଳସୁବ୍ରମଣ୍ୟମ ଏବଂ କାର୍ଯ୍ୟନିର୍ବାହୀ ନିର୍ଦେଶକ (ଉତ୍ପାଦନ ) ଏସ୍.କେ. ରାୟ ଅଭିଭାଷଣ ପ୍ରଦାନ କରିଥିଲେ ଏବଂ ଅନ୍ୟ ବିଜେତାମାନଙ୍କୁ ପୁରସ୍କୃତ କରିଥିଲେ ।
ଭୁବନେଶ୍ବର, ଏପ୍ରିଲ ୧୫ (ଓଡିଶା ଡଟ କମ) ନାଲକୋ ସମେତ ତେରଟି ସରକାରୀ ଉଦ୍ୟୋଗରୁ କେନ୍ଦ୍ର ସରକାରୀ ପୁଞ୍ଜି ପ୍ରତ୍ୟାହାର କରୁଥିବା ଉଦ୍ୟମ ଖବର ପ୍ରଚାରିତ ହେବା ପରେ ଓଡିଶାର ଶାସକ ବିଜେଡି ଓ କଂଗ୍ରେସ ଏହାର ତୀବ୍ର ବିରୋଧ କରିଛି ।
ଭୁବନେଶ୍ବରରେ ମୁଖ୍ୟ କାର୍ଯାଳୟ ଓ ରାଜ୍ୟର ଅନଗୁଳ ଓ କୋରାପୁଟରେ କାରଖାନା ଓ ବକ୍ସାଇଟ ଖଣି ଥିବା ନାଲକୋରେ କେନ୍ଦ୍ର ସରକାରଙ୍କ ୮୭.୧୫ ପ୍ରତିଶତ ଅଂଶଧନ ରହିଛି ।ସରକାରୀ ଅଂଶଧନର ପାଞ୍ଚରୁ ପନ୍ଦର ପ୍ରତିଶତ ପର୍ଯ୍ୟନ୍ତ ପୁଞ୍ଜି ପ୍ରତ୍ୟାହାର କରିବାପାଇଁ କେନ୍ଦ୍ର ନିଷ୍ପତ୍ତି ନେଇଥିବା ସମ୍ପର୍କିତ ଖବର କେତେକ ସଂବାଦପତ୍ର ପ୍ରକାଶ କରିଛନ୍ତି ।
ଏହାକୁ କେନ୍ଦ୍ରକରି ଓଡିଶାରେ ତୀବ୍ର ପ୍ରତିକ୍ରିୟା ପ୍ରକାଶ ପାଇଛି । ବିଜେଡ଼ି ମୁଖପାତ୍ର ଅମର ପ୍ରସାଦ ଶତପଥୀ କହିଛନ୍ତି ଯେ ନାଲକୋ ଏକ ଲାଭଦାଯକ କମ୍ପାନୀ ତେଣୁ ଏହାର ପୁଞ୍ଜି ପ୍ରତ୍ୟାହାର ଠିକ ନୁହେଁ । ଦିଲ୍ଲୀରୁ ଫେରିବା ପରେ ମୁଖ୍ୟମନ୍ତ୍ରୀ ନବୀନ ପଟ୍ଟନାୟକ ବୁଧବାର କହିଚନ୍ତି ନାଲକୋ ଲାଭ ଦେଉଥିବାରୁ ସରକାରୀ ପୁଞ୍ଜି ପ୍ରତ୍ୟାହାରର କୌଣସି ଆବଶ୍ୟକତା ନାହିଁ ।
ବିରୋଧୀ କଂଗ୍ରେସ ନେତା ପ୍ରସାଦ ହରିଚନ୍ଦନ କହିଛନ୍ତି ତାଙ୍କପାର୍ଟି ଏହି ପୁଞ୍ଜି ପ୍ରତ୍ୟାହାରକୁ ପୂର୍ବରୁ ବିରୋଧ କରି ଆସିଛି ଓ ଏହା ଏବେ ମଧ୍ୟ ଜାରି ରହିବ । ତେବେ ଭାରତୀୟ ଜନତା ପାର୍ଟିର ରାଜ୍ୟ ମୁଖ୍ୟ କେଭି ସିଂହଦେଓ କହିଛନ୍ତି କେନ୍ଦ୍ରସରକାର ଏଭଳି କୌଣସି ନିଷ୍ପତ୍ତି ନେଇନାହାନ୍ତି । ବିଜେଡି ଓ କଂଗ୍ରେସ ନିଜର ରାଜନୈତିକ ଲାଭ ପାଇଁ ଏଭଳି ମିଥ୍ୟା ପ୍ରଚାର ଚଳାଇଛନ୍ତି।
ମୁମ୍ବାଇ,ଫେବୃଆରୀ ୧୮,(ଓଡ଼ିଶା ଡ଼ଟ୍ କମ୍)- ନ୍ୟାସନାଲ ଆଲୁମିନିୟମ କମ୍ପାନୀ ଲିମିଟେଡ (ନାଲକୋ) ର ନିର୍ଦ୍ଦେଶକ (ମାନବସମ୍ବଳ) ଶ୍ରୀ ଏସ.ସି. ପାଢୀଙ୍କୁ ଇନଷ୍ଟିଚୁ୍ୟଟ ଅଫ ପବ୍ଲିକ ଏନଟରପ୍ରାଇଜେସ ଦ୍ୱାରା ମୁମ୍ବାଇ ଠାରେ ଆୟୋଜିତ ତିନି-ଦିବସୀୟ ୱାର୍ଲଡ ଏଚଆରଡି କଂଗ୍ରେସର ଉଦଯାପନୀ ଉତ୍ସବରେ ଗ୍ଲୋବାଲ ଏଚଆର ଏକ୍ସିଲେନ୍ସ ପୁରସ୍କାର ପ୍ରଦାନ କରାଯାଇଛି ।
ମୁମ୍ବାଇଠାରେ ଅନୁଷ୍ଠିତ ଦୁଇ ଦିନିଆ ୱାର୍ଲଡ ସିଏସଆର କଂଗ୍ରେସର ଶେଷ ଦିବସ ତଥା ବିଶ୍ୱ ସିଏସଆର ଦିବସ ଅବସରରେ ଆଜି ଶ୍ରୀ ପାଢୀ, ନବରତ୍ନ ନାଲକୋ ପକ୍ଷରୁ କେୟାରିଂ କମ୍ପାନୀ ପୁରସ୍କାର ମଧ୍ୟ ଗ୍ରହଣ କରିଛନ୍ତି ।
ଶ୍ରମ ଓ ସମାଜ କଲ୍ୟାଣରେ ସ୍ନାତକତୋର ଶିକ୍ଷା ଲାଭ କରିଥିବା ଶ୍ରୀ ପାଢୀ, ଟାଟା ମାଇନ୍ସ, ଏନଟିପିସି, ସତଲୁଜ ଜଳ ବିଦ୍ୟୁତ ନିଗମ (ଏସଜେଭିଏନଏଲ) ଓ ଏମସିଏଲରେ କାର୍ଯ୍ୟ କରି ସେ ମାନବ ସମ୍ବଳ ପରିଚାଳନା କ୍ଷେତ୍ରରେ ବ୍ୟାପକ ଅଭିଜ୍ଞତା ହାସଲ କରିଛନ୍ତି ।
ବାଲାନ୍ସ ସ୍କୋର କାର୍ଡ ଆଧାରରେ 'ପର୍ଫମାନ୍ସ ରିଲେଟେଡ ପେ' (ପିଆରପି) ର କାର୍ଯ୍ୟାନ୍ୱୟନ ଏବଂ ମାନବ ସମ୍ବଳର ଉପଯୁକ୍ତ ବିନିଯୋଗ ଆଦି କ୍ଷେତ୍ରରେ ତାଙ୍କର ଅବଦାନ ଉଲ୍ଲେଖଯୋଗ୍ୟ ।
ଭୁବନେଶ୍ୱର,ଜାନୁଆରୀ ୩୦(ଓଡିଶା ଡ଼ଟ୍ କମ୍)-କେନ୍ଦ୍ର ସରକାରଙ୍କ ଖଣି ମନ୍ତ୍ରଣାଳୟ ଅଧିନସ୍ଥ ନବରତ୍ନ ଉଦ୍ୟୋଗ ନ୍ୟାସନାଲ ଆଲୁମିନିୟମ କମ୍ପାନୀ ଲିମିଟେଡ (ନାଲକୋ), ଡିସେମ୍ବର ୨୦୧୨ ରେ ଶେଷ ହୋଇଥିବା ଚଳିତ ଆର୍ଥିକ ବର୍ଷର ତୃତୀୟ ତ୍ରୈମାସିକ ଫଳାଫଳ ଘୋଷଣା କରିଛି ।
ଆଜି ନୂଆଦିଲ୍ଲୀ ଠାରେ ଆୟୋଜିତ କମ୍ପାନୀ ର ବୋର୍ଡ ଦ୍ୱାରାଚୟନ କରାଯାଇଥିବା ସ୍ୱତନ୍ତ୍ର କମିଟିର ବୈଠକରେ ଉପସ୍ଥାପିତ ଆର୍ଥିକ ଫଳାଫଳ ଅନୁସାରେ କମ୍ପାନୀ , ୨୦୧୨-୧୩ ଆର୍ଥିକ ବର୍ଷର ତୃତୀୟ ତିନି ମାସରେ ୧୧୯ କୋଟି ଟଙ୍କା ନିଟ ଲାଭ କରିଛି ।
ଗତ ଆର୍ଥିକ ବର୍ଷର ତୃତୀୟ ତ୍ରୈମାସରେ ହୋଇଥିବା କମ୍ପାନୀ ର ନିଟ ଲାଭ ୫୧ କୋଟି ଟଙ୍କା ଠାରୁ ଏହା ୧୩୩ ପ୍ରତିଶତ ଅଧିକ ।
ଅନ୍ୟ ପକ୍ଷରେ, ଚଳିତ ଆର୍ଥିକ ବର୍ଷର ତୃତୀୟ ତ୍ରୈମାସରେ କଂପାନୀ ର ମୋଟ ବ୍ୟବସାୟ ପୂର୍ବ ବର୍ଷ ଏହି ଅବଧିରେ ହୋଇଥିବା ବ୍ୟବସାୟ ଠାରୁ ବୃଦ୍ଧି ପାଇ ୧୬୭୦ କୋଟି ଟଙ୍କା ହୋଇଛି । ଗତ ବର୍ଷ, ଏହି ସମୟରେ କମ୍ପାନୀ ର ମୋଟ ବ୍ୟବସାୟ ୧୪୩୦ କୋଟି ଟଙ୍କା ହୋଇଥିଲା ।
ଡିସେମ୍ବର ୨୦୧୨ ସୁଦ୍ଧା ଶେଷ ହୋଇଥିବା ଚଳିତ ଆର୍ଥିକ ବର୍ଷର ପ୍ରଥମ ୯ ମାସରେ କମ୍ପାନୀ ର ନିଟ ଲାଭ ଓ ମୋଟ ବ୍ୟବସାୟ ଯଥା କ୍ରମେ ୩୪୭ କୋଟି ଟଙ୍କା ଓ ୪୯୭୪ କୋଟି ଟଙ୍କା ହୋଇଛି । ଉଲ୍ଲେଖଯୋଗ୍ୟ ଯେ, ଗତ ବର୍ଷ ଏହି ସମୟ ମଧ୍ୟରେ ନିଟ ଲାଭ ଓ ମୋଟ ବ୍ୟବସାୟ ପରିମାଣ ଯଥାକ୍ରମେ ୫୬୭ କୋଟି ଟଙ୍କା ଓ ୪୭୪୭ କୋଟି ଟଙ୍କା ଥିଲା ।
ଉତ୍ପାଦନ କ୍ଷେତ୍ରରେ, ଚଳିତ ଆର୍ଥିକ ବର୍ଷର ପ୍ରଥମ ୯ ମାସରେ ନାଲକୋ ୧୨.୭୦ ଲକ୍ଷ ଟନ ଆଲୁମିନା ହାଇଡ୍ରେଟ ଉତ୍ପାଦନ କରିଥିବା ବେଳେ ଗତ ବର୍ଷ ଏହି ସମୟରେ ଧାତୁ ଉତ୍ପାଦନ ପରିମାଣ ୧୧.୭୭ ଲକ୍ଷ ଟନ ଥିଲା ।
ଅନ୍ୟ ପକ୍ଷରେ, ଗତ ବର୍ଷର ୩.୦୯ ଲକ୍ଷ ଟନ ତୁଳନାରେ ଚଳିତ ବର୍ଷ ଧାତୁ ଉତ୍ପାଦନ ଯୋଜନା ଅନୁସାରେ ୩.୦୫ ଲକ୍ଷ ଟନ ହୋଇଛି ।
ଭୁବନେଶ୍ୱର,ଜାନୁଆରୀ ୨୪(ଓଡିଶା ଡଟ୍ କମ୍ )- ନ୍ୟାସନାଲ ଆଲୁମିନିୟମ କଂପାନୀ ଲିମିଟେଡ (ନାଲକୋ) ପକ୍ଷରୁ ଜାନୁୟାରୀ ୨୨ ଓ ୨୩ ତାରିଖରେ ଭୁବନେଶ୍ୱର ସ୍ଥିତ ନାଲକୋ ନଗର ପରିସରରେ ବାର୍ଷିକ ବସନ୍ତ ପୁଷ୍ପ ପ୍ରଦର୍ଶନୀ ଅୟୋଜିତ ହୋଇଥିଲା । ଚଳିତ ବର୍ଷ, ୨୨ଟି ଅନୁଷ୍ଠାନ ଏବଂ ୯୮ ଜଣ ବ୍ୟକ୍ତିଗତ ଭାବେ ୧୪୬ ଟି ବିଭାଗରେ ଅନୁଷ୍ଠିତ ପ୍ରତିଯୋଗିତାରେ ଅଂଶଗ୍ରହଣ କରିଥିଲେ ।
ଗତ କାଲି ଆୟୋଜିତ ଉଦଯାପନୀ ଉତ୍ସବରେ ଅତିରିକ୍ତ ପ୍ରଧାନ ମୁଖ୍ୟ ବନ ସଂରକ୍ଷକ, ପରିବେଶ ଓ ଜଙ୍ଗଲ ମନ୍ତ୍ରଣାଳୟ, ଭାରତ ସରକାର ଶ୍ରୀ ଜେ.କେ. ତିୱାରୀ, ଆଇଏଫଏସ, ମୁଖ୍ୟ ଅତିଥି ଭାବେ ଉପସ୍ଥିତ ଥିଲେ ।
ଏହି ଅବସରରେ, କଂପାନୀର ଅଧ୍ୟକ୍ଷ-ତଥା-ପରିଚାଳନା ନିର୍ଦ୍ଦେଶକ ଶ୍ରୀ ଅଂଶୁମାନ ଦାସ, ନିର୍ଦ୍ଦେଶକ (ଉତ୍ପାଦନ) ଶ୍ରୀ ଏସ.ଏସ. ମହାପାତ୍ର ଏବଂ ନିର୍ଦ୍ଦେଶକ (ମାନବସମ୍ବଳ) ଶ୍ରୀ ଏସ.ସି. ପାଢୀ ମଧ୍ୟ ଯୋଗ ଦେଇ ବିଭିନ୍ନ ବିଭାଗର ବିଜେତାମାନଙ୍କୁ ପୁରସ୍କାର ପ୍ରଦାନ କରିଥିଲେ ।
ଅନୁଷ୍ଠାନଗୁଡିକ ମଧ୍ୟରେ ସିଭି ରମଣ କଲେଜ ଅଫ ଇଞ୍ଜିନିୟରିଂ ଚମ୍ପିଅନ ଆଖ୍ୟା ଲାଭ କରିଥିବା ବେଳେ ବ୍ୟକ୍ତିଗତ ବର୍ଗରେ ଗାର୍ଗୀ କୌଲ ବିଜେତା ହୋଇଥିଲେ ।
ପୂର୍ବରୁ, କମ୍ପାନୀର ଅଧ୍ୟକ୍ଷ-ତଥା-ପରିଚାଳନା ନିର୍ଦ୍ଦେଶକ ଶ୍ରୀ ଅଂଶୁମାନ ଦାସ ଏହି ପ୍ରଦର୍ଶନୀର ଉଦଘାଟନ କରିଥିଲେ । ଏହି ଅବସରରେ, ଶ୍ରୀ ଏସ.ଏସ. ମହାପାତ୍ର, ନିର୍ଦ୍ଦେଶକ (ପି ଆଣ୍ଡ ଟି) ଶ୍ରୀ ଏନ. ଆର. ମହାନ୍ତି ଏବଂ ଶ୍ରୀ ଏସ.ସି. ପାଢୀ ଉପସ୍ଥିତ ଥିଲେ ।
ଭୁବନେଶ୍ୱର,ଜାନୁଆରୀ ୧୭(ଓଡିଶା ଡଟ୍ କମ୍)- ବିବିଧୀକରଣ ଯୋଜନାର ଅଂଶ ଭାବେ ନବରତ୍ନ ଉଦ୍ୟୋଗ ନ୍ୟ।ସନାଲ ଆଲୁମିନିୟମ କଂପାନୀ ଲିମିଟେଡ (ନାଲକୋ) ପକ୍ଷରୁ ଅନ୍ୟ ଧାତୁ ତଥା ଶକ୍ତି କ୍ଷେତ୍ରରେ ପ୍ରକଳ୍ପ ପ୍ରତିଷ୍ଠା ନିମନ୍ତେ ଉଦ୍ୟମ ହେଉଛି ।
ଏହି କ୍ରମରେ, ରାଜସ୍ଥାନର ଜୟସାଲମେର ଜିଲ୍ଲା ଅନ୍ତର୍ଗତ ଲୁଦାୱାର ଠାରେ କଂପାନୀ ୪୭.୬ ମେଗାୱାଟ କ୍ଷମତା ବିଶିଷ୍ଟ ଦ୍ୱିତୀୟ ପବନଚାଳିତ ବିଦ୍ୟୁତ ଉତ୍ପାଦନ ପ୍ରକଳ୍ପ ପ୍ରତିଷ୍ଠା କରିବାକୁ ଯାଉଛି ।
୨୮୩ କୋଟି ଟଙ୍କା ପୁଞ୍ଜିନିବେଶରେ ପ୍ରତିଷ୍ଠା ହେବାକୁ ଥିବା ଏହି ପ୍ରକଳ୍ପଟି ମେସର୍ସ ଗମେସା ୱିଣ୍ଡ ଟର୍ବାଇନ୍ସ ପ୍ରାଇଭେଟ ଲିମିଟେଡ ଦ୍ୱାରାକାର୍ଯ୍ୟାନ୍ୱିତ ହେବ । ଏହି ପ୍ରକଳ୍ପରେ, ପ୍ରତ୍ୟେକ ୮୫୦ କିଲୋୱାଟ ରେଟିଂ ବିଶିଷ୍ଟ ୫୬ଟି ୱିଣ୍ଡ ଟର୍ବାଇନ ସ୍ଥାପିତ ହେବ ।
ନାଲକୋର ନିଦେ୍ର୍ଧଶକ (ପି ଆଣ୍ଡ ଟି) ଶ୍ରୀ ଏନ. ଆର. ମହାନ୍ତି, ଜାନୁୟାରୀ ୧୨ ତାରିଖରେ ଏହି ପ୍ରକଳ୍ପର ଭିତିପ୍ରସ୍ତର ସ୍ଥାପନ କରିଥିଲେ । ଏହି ଅବସରରେ, କଂପାନୀର କାର୍ଯ୍ୟ ନିର୍ବାହୀ ନିଦେ୍ର୍ଧଶକ (ପି ଆଣ୍ଡ ଟି) ଶ୍ରୀ ଏସ.କେ. ଦାଶ ଉପସ୍ଥିତ ଥିଲେ ।
ଅଣପାରମ୍ପାରିକ ତଥା ନବୀକରଣଯୋଗ୍ୟ ଶକ୍ତି ଉତ୍ସର ବିନିଯୋଗ ଦିଗରେ ନାଲକୋର ଏହା ଦ୍ୱିତୀୟ ପଦକ୍ଷେପ ଅଟେ । ଏହାଦ୍ୱାରା କଂପାନୀକୁ ସରକାରଙ୍କ ତରଫରୁ ଆର୍ଥିକ ଲାଭ ମିଳିପାରିବ । ଏହି ପ୍ରକଳ୍ପଟି ଆଗାମୀ ୮ ମାସରେ ସଂପୂର୍ଣ୍ଣ ହେବ ।
ଏଥି ପୂର୍ବରୁ, ଗତ ଡିସେମ୍ବର ୩୦ ତାରିଖରେ, ଆନ୍ଧ୍ରପ୍ରଦେଶର କଡପା ଜିଲ୍ଲା ଅନ୍ତର୍ଗତ ଗଣ୍ଡିକୋଟାଠାରେ କଂପାନୀର ୫୦.୪ ମେଗାୱାଟ କ୍ଷମତା ବିଶଷ୍ଟ ପ୍ରଥମ ପବନଚାଳିତ ବିଦ୍ୟୁତ ଉତ୍ପାଦନ କେନ୍ଦ୍ର କାର୍ଯ୍ୟକ୍ଷମ ହୋଇଛି ।
ଏହି ପ୍ରକଳ୍ପ ଅଧିନରେ, ୨୭୪ କୋଟି ଟଙ୍କା ପୁଞ୍ଜିନିବେଶରେ ପ୍ରତ୍ୟେକ ୨.୧ ମେଗାୱାଟ୍ କ୍ଷମତାର ୨୪ଟି ୱିଣ୍ଡ ଟର୍ବାଇନ ସ୍ଥାପିତ ହୋଇଛି । ମେସର୍ସ ସୁଜଲନ ଏନର୍ଜୀ ଲିମିଟେଡ ଦ୍ୱାରାଏହି ପ୍ରକଳ୍ପଟି କାର୍ଯ୍ୟ।ନ୍ୱିତ ହୋଇଥିଲା ।
